# Agustí Altisent Altisent

### De Viquipèdia

Agustí Altisent (1923-2004)

Agustí (Lluís) Altisent i Altisent (Santa Coloma de Queralt, 1923-Poblet, 2004), monjo de Poblet, historiador i escriptor.

Lluís Altisent i Altisent va néixer a Santa Coloma de Queralt (Conca de Barberà). La seva família procedia d’Anglesola (Urgell). Va estudiar als germans de la Salle de la Bonanova, a Barcelona, graduant-se després com a pèrit mercantil. El 1946 ingressà al monestir de Poblet, on li fou imposat el nom d'Agustí; professà com a monjo el 1948. Cursats els estudis de filosofia i teologia, fou ordenat de prevere el 1952. Es llicencià en teologia a la Universitat de Friburg (Suïssa) el 1953. Al monestir exercí els càrrecs d’arxiver i de director de la impremta. El 1965 es llicencià en Filosofia i Lletres (secció d’Història) per la Universitat de Barcelona, i obtingué el doctorat el 1974. De 1977 a 1988 va ser professor de la Universitat Rovira i Virgili de Tarragona, que el 2003 l’homenatjà amb un volum miscel·lani i li concedí la Medalla d’Or. Era membre numerari de la Reial Acadèmia de Bones Lletres de Barcelona, i corresponent de l’Institut d’Estudis Catalans i de la Reial Acadèmia Catalana de Belles Arts de Sant Jordi. El 1969 obtingué els premis Jaume Carner i Romeu i Enric de Larratea de l'Institut d'Estudis Catalans, i el 1997 la Generalitat de Catalunya li concedí la Creu de Sant Jordi.

S’especialitzà en l’estudi de la història medieval, sobretot la relacionada amb el seu monestir de Poblet i amb l’Orde cistercenc en general. El fruit més eminent del seu treball històric, a banda d’innombrables articles i treballs de recerca, és la Història de Poblet (Poblet 1974), i el primer volum del Diplomatari de Santa Maria de Poblet (Barcelona 1993).

Els seus articles de pensament i d’espiritualitat, apareguts durant molts anys a “La Vanguardia” i al “Full Diocesà” de Tarragona, Vic i Solsona, foren recollits i editats en els volums Reflexiones de un monje (Ediciones Sígueme, Salamanca 1990), Al caer de la tarde. Reflexiones de un monje II (Ediciones Sígueme, Salamanca 1996), i en català al volum Reflexions d’un monjo (Columna, Barcelona 2001). L'any 1984, els articles de “La Vanguardia” li foren guardonats amb el Premi Ramon Godó Lallana de Periodisme.

## [edita] Referències

- A. MASOLIVER MASOLIVER, El pare Agustí (Lluís) Altisent i Altisent (1923-2004). "Serra d'Or" 537(2004)6-7.
- Diccionari d'història eclesiàstica de Catalunya, vol. I. Generalitat de Catalunya i Editorial Claret, 1998.

Obtingut de "http://ca.wikipedia.org../../../a/g/u/Agust%C3%AD_Altisent_Altisent_5714.html"

Categories: Historiadors catalans | Escriptors catalans | Membres de l'IEC | Creus de Sant Jordi 1997

##### Views

- Article
- Discussió
- Revisió actual

##### Cerca